Document ID: 32008R0903

KOMISJONI MÄÄRUS (EÜ) nr 903/2008,
17. september 2008,
teatavatele sealihatoodetele eksporditoetuse andmise eritingimuste kohta
(kodifitseeritud versioon)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikleid 170 ja 192 koostoimes artikliga 4,
võttes arvesse nõukogu 12. veebruari 1990. aasta määrust (EMÜ) nr 386/90 toetust või muid summasid saavate põllumajandustoodete ekspordi ajal teostatava kontrolli kohta, (2) eriti selle artiklit 6,
ning arvestades järgmist:
(1)
Komisjoni 25. novembri 1997. aasta määrust (EÜ) nr 2331/97 teatavatele sealihatoodetele eksporditoetuse andmise eritingimuste kohta (3) on korduvalt oluliselt muudetud. (4) Selguse ja otstarbekuse huvides tuleks kõnealune määrus kodifitseerida.
(2)
Komisjoni 15. aprilli 1999. aasta määruse (EÜ) nr 800/1999 (milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad) (5) artiklis 21 sätestatakse, et toetust ei anta, kui tooted ei ole veatu ja standardse turustuskvaliteediga ekspordideklaratsiooni vastuvõtmise kuupäeval.
(3)
Sellised nõuded on mõnede määruse (EÜ) nr 1234/2007 artikli 1 lõike 1 punktis q loetletud toodete puhul siiski osutunud ebapiisavaks ühesuguste tingimuste kohaldamise tagamiseks toetuse maksmisel.
(4)
Seetõttu tuleks ühenduse tasandil sätestada lisatingimused, mis käsitlevad keskmise kvaliteediga tooteid ja võimaldavad kehvema kvaliteediga toodete korral keelduda toetuse maksmisest.
(5)
Täiendav kvaliteet tuleks sätestada CN-koodide 1601 00 99 ja 1602 49 19 alla kuuluvate toodete puhul, mis ei sisalda linnuliha ja millele tuleks seada kõrged kvaliteedinõuded, piiramaks kõiki sellistele toodetele antavaid toetusi, kui ekspordilitsentsitaotlustega hõlmatud kogused ületavad või usutavasti ületavad tavapäraseid koguseid.
(6)
On vajalik sätestada kontroll, mis tagaks käesoleva määruse järgimise. Sellist kontrollimist tuleks teha vastavalt komisjoni 26. novembri 2002. aasta määrusele (EÜ) nr 2090/2002, milles sätestatakse nõukogu määruse (EMÜ) nr 386/90 üksikasjalikud rakenduseeskirjad füüsilise kontrolli kohta, mis teostatakse eksporditoetuse saamise tingimustele vastavate põllumajandussaaduste- ja toodete eksportimise ajal, (6) ja kontroll peaks eriti hõlmama organoleptilist hindamist ning füüsikalisi ja keemilisi analüüse. Vastavalt peaks toetusetaotlustega kaasas olema kirjalik deklaratsioon, et kõnealused tooted täidavad käesoleva määruse nõudeid.
(7)
Sätestada tuleks teatavad selgelt määratletud analüüsid, pidades silmas füüsikaliste ja keemiliste kontrollimiste standardimise tagamist.
(8)
Käesolevas määruses sätestatud meetmed on kooskõlas põllumajandusturgude ühise korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Piiramata muude ühenduse sätete ja eriti määruse (EÜ) nr 800/1999 kohaldamist, antakse eksporditoetusi ainult käesoleva määruse I lisas loetletud toodetele, kui:
a)
need vastavad käesolevas määruses sätestatud tingimustele;
ja
b)
ekspordideklaratsiooni lahtris 44 on märge „määrusele (EÜ) nr 903/2008 vastav kaup”.
2. Käesolevas määruses loetakse veatu ja standardse turustuskvaliteediga toodeteks määruse (EÜ) nr 800/1999 artikli 21 tähenduses toiduks valmistatud tooteid, mis sobivad selleks kasutatud toorainete, rahuldavate hügieeniliste valmistamistingimuste ja pakendi poolest.
Artikkel 2
Kui toimub määruse (EÜ) nr 2090/2002 artiklis 5 nimetatud kontrollimine, koosneb käesoleva määrusega hõlmatud toodete kontrollimine:
a)
organoleptilisest hindamisest;
ja
b)
füüsikalistest ja keemilistest analüüsidest käesoleva määruse II lisas sätestatud meetodeid kasutades.
Artikkel 3
Määrus (EÜ) nr 2331/97 tunnistatakse kehtetuks.
Viiteid kehtetuks tunnistatud määrusele käsitatakse viidetena käesolevale määrusele kooskõlas IV lisas esitatud vastavustabeliga.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. september 2008

Labels: 0
3
17
15